open-index/open-wikipedia-markdown huggingface dataset:
פרדריק וילהלם, נסיך שלזוויג-הולשטיין-זונדרבורג-אוגוסטנבורג

ממוזער
**פרדריק וילהלם, נסיך שלזוויג-הולשטיין-זונדרבורג-אוגוסטנבורג** (בדנית: **Frederik Vilhelm af Slesvig-Holsten-Sønderborg-Augustenborg**; 18 בנובמבר 1668 – 3 ביוני 1714) היה חבר בית אולדנבורג ונסיך שלזוויג-הולשטיין-זונדרבורג-אוגוסטנבורג.

## ביוגרפיה
פרדריק וילהלם נולד ב-18 בנובמבר 1668 בזונדרבורג והיה בנם הצעיר של הדוכס ארנסט גינתר, דוכס שלזוויג-הולשטיין-זונדרבורג-אוגוסטנבורג ושל אשתו, אוגוסטה, נסיכת שלזוויג-הולשטיין-זונדרבורג-גליקסבורג. בשנת 1675, כשאביו ניהל משא ומתן עם הרוזן פדר גריפנפלד על נישואים עם אחותו של פרדריק וילהלם, הובטח לו תפקיד כפרובוסט של הקתדרלה בהמבורג ומושל אלס. הוא מונה לפרובוסט בהמבורג ב-1676, לאחר מותו של היו"ר קילמנסגה. כאשר נפטר אביו בשנת 1689, צוין בצוואה כי רכושו יעבור לאלמנתו, שתהיה לה הזכות ליישב את הירושה. היא קיבלה החלטה, שאושרה על ידי המלך ב-1692. בנה החי הבכור, ארנסט אוגוסט, הודר מהירושה, משום שהוא המיר את דתו לקתולית, והותיר את הדוכסות לפרדריק וילהלם, שהיה עד אז הבן היחיד שנותר בחיים. כמעט במקביל, פרדריק וילהלם מונה גם למושל זונדרבורג.

עם זאת, כאשר חזר ארנסט אוגוסט ללותרניות ב-1695, הוא מונה למושל זונדרבורג, משום שהתגורר שם. ארנסט אוגוסט הוחזר גם כיורש של שלזוויג-הולשטיין-זונדרבורג-אוגוסטנבורג. אף על פי כן, כאשר ארנסט אוגוסט מת ללא ילדים בשנת 1731, בנו של פרדריק וילהלם, כריסטיאן אוגוסט הראשון, יירש את הדוכסות.

כשאמו מתה ב-1701, ירש פרדריק וילהלם את ארמון אוגוסטנבורג, אחוזת רומוהרסגורד ואחוזת אוולגונדה. בשנת 1703, הוא רכש את אחוזת אבנבולגורד בסונדב.

פרדריק וילהלם שירת כמייג'ור גנרל בצבא הדני.

ב-27 בנובמבר 1694 הוא התחתן עם סופיה אמליה, רוזנת אהלפלד-לנגלאנד, בתם של הקנצלר פרדריק, רוזן אהלפלד-לנגלאנד ומריה אליזבת, רוזנת ליינינגן-דאגסבורג. היא מתה ב-24 בדצמבר 1741, והוא מת באוגוסטנבורג ב-3 ביוני 1714.

## משפחתו
ב-27 בנובמבר 1694 התחתן פרדריק וילהלם עם סופיה אמליה, רוזנת אהלפלד-לנגלאנד, בתם של הקנצלר פרדריק, רוזן אהלפלד-לנגלאנד ומריה אליזבת, רוזנת ליינינגן-דאגסבורג, ממנה נולדו לו חמישה ילדים:
* כריסטיאן אוגוסט הראשון, דוכס שלזוויג-הולשטיין-זונדרבורג-אוגוסטנבורג (1696–1754)
* שרלוטה מריה משלזוויג-הולשטיין-זונדרבורג-אוגוסטנבורג (1697–1760), התחתנה עם פיליפ ארנסט, דוכס שלזוויג-הולשטיין-זונדרבורג-גליקסבורג
* לואיזה סופיה משלזוויג-הולשטיין-זונדרבורג-אוגוסטנבורג (1699–1765)
* אוגוסטה וילהלמינה משלזוויג-הולשטיין-זונדרבורג-אוגוסטנבורג (1700)
* פרדריק קרל משלזוויג-הולשטיין-זונדרבורג-אוגוסטנבורג (1701–1702)

קטגוריה:גנרלים דנים
קטגוריה:ילידי 1668
קטגוריה:נפטרים ב-1714
משולש האביב

שמאל|ממוזער|250px|כוכבי משולש האביב הגדול (בירוק), ומשולש האביב הקטן (באדום מקווקו)
**משולש האביב** הוא משולש דמיוני, אַסטֶריזם של שלושה כוכבים בהירים המופיעים בעונת האביב. המשולש מורכב מהכוכבים ארקטורוס, ספיקה ורגולוס. שלושת הכוכבים הללו ממוקמים בשלוש קבוצות כוכבים שונות - שומר הדובים, בתולה ואריה.

לעיתים הכינוי "משולש האביב" מתייחס למשולש חלופי, קטן יותר. במשולש זה מוחלף הכוכב רגולוס בכוכב דנבולה, שנמצא אף הוא בקבוצת הכוכבים אריה. הכוכבים ארקטורוס, ספיקה, דנבולה, בתוספת הכוכב קור קרולי מקבוצת הכוכבים כלבי ציד, מרכיבים אסטריזם נוסף בשמיים בצורת מעוין הקרוי בשם היהלום הגדול.

## כוכבי משולש האביב

## ראו גם
* משושה החורף
* משולש הקיץ

## קישורים חיצוניים

קטגוריה:אסטרונומיה תצפיתית
קטגוריה:אסטריזמים
דאווה הוטסה

**דאווה הוטסה** (נולד ב-9 במרץ 1996) הוא כדורגלן אתיופי המשחק בעמדת החלוץ בהדיה חוסנה מליגת העל האתיופית ובנבחרת אתיופיה.

## קריירה בינלאומית

באוגוסט 2014, המאמן ההודי, מריאנו בארטו זימן את הוטסה לנבחרת אתיופיה לקראת מוקדמות גביע אפריקה לאומות 2015. הוא ערך את הופעת הבכורה שלו במדים הלאומיים ב-11 באוקטובר בהפסד 2–0 לנבחרת מאלי. שערו הראשון במדי הנבחרת הגיע ב-7 בדצמבר 2017 בהפסד 4–1 לנבחרת בורונדי.

## קישורים חיצוניים

קטגוריה:כדורגלנים אתיופים
קטגוריה:חלוצי כדורגל אתיופים
קטגוריה:אדיס אבבה: כדורגלנים
קטגוריה:כדורגלני סנט ג'ורג' אדיס אבבה
קטגוריה:כדורגלני אדאמה סיטי
קטגוריה:כדורגלני נבחרת אתיופיה
קטגוריה:כדורגלני גביע אפריקה לאומות 2021
קטגוריה:אתיופים שנולדו ב-1996
Playin' with My Friends: Bennett Sings the Blues

***Playin' with My Friends: Bennett Sings the Blues*** (בעברית: **לשחק עם חבריי: בנט שר את הבלוז**) הוא אלבום האולפן ה-49 של זמר הג'אז האמריקאי טוני בנט. את האלבום הוציאה לאור ב-6 בנובמבר 2001 חברת התקליטים קולומביה רקורדס. בחלק משיריו משתתפים אמנים נוספים דוגמת סטיבי וונדר, דיאנה קרול ושריל קרואו.

## רשימת רצועות

## קישורים חיצוניים

## הערות שוליים

קטגוריה:אלבומי טוני בנט
קטגוריה:אלבומים באנגלית
קטגוריה:אלבומי ג'אז
קטגוריה:זוכי פרס גראמי לאלבום הפופ הווקאלי המסורתי הטוב ביותר
קטגוריה:אלבומי חברת קולומביה רקורדס
מיקאל אלפונס

**מיקאל דוויד אלפונס** (בצרפתית: **Mickaël David Alphonse**; נולד ב-12 ביולי 1989 בשמפיני-סור-מארן שבצרפת) הוא כדורגלן עבר  גוואדלופי יליד צרפת ששיחק בעמדת המגן הימני באז'אקסיו ובנבחרת גוואדלופ.

## קריירת מועדונים
אלפונס החל את הקריירה המקצוענית שלו בלוהן קוויזו. הוא ערך 58 הופעות ליגה במדי המועדון, בהן הבקיע שמונה שערים.

בקיץ 2010 עבר לרואן, ושנה לאחר מכן עבר למולן מהליגה הרביעית.

לקראת עונת  חתם אלפונס בבורג-פרונה, ובעונתו השנייה במועדון סייע למקום להעפיל לליגה הצרפתית השנייה לראשונה בהיסטוריה.

בחודש יולי 2016 חתם אלפונס על חוזה לשתי עונות בסושו מהליגה הצרפתית השנייה.

בחודש יולי 2018 חתם אלפונס על חוזה לשלוש עונות בדיז'ון מליגת העל הצרפתית.

ב-21 באוגוסט 2020 חתם באמיין מהליגה הצרפתית השנייה.

ב-3 בפברואר 2022 חתם על חוזה לחצי עונה במכבי חיפה מליגת העל הישראלית. ב-7 בפברואר ערך את הופעת הבכורה בניצחון 0–6 על מועדון ספורט אשדוד. בסיום העונה עזב את הקבוצה.

ב-2 ביולי 2022 חתם באז'אקסיו מהליגה הצרפתית. ב-5 באוגוסט ערך הופעת בכורה בקבוצה בהפסד 1–2 לאולימפיק ליון.

## קריירה בינלאומית
ב-11 בספטמבר 2018 ערך אלפונס את הופעת הבכורה שלו בנבחרת גוואדלופ, בניצחון 0–3 על נבחרת סנט מארטן במסגרת מוקדמות ליגת האומות של CONCACAF . הוא היה חלק מסגל נבחרת גוואדלופ בטורניר גביע הזהב 2021, וערך שתי הופעות בטורניר.

## תארים
**מכבי חיפה**
* אליפות: 2021/2022

## קישורים חיצוניים

## הערות שוליים

קטגוריה:כדורגלנים גוואדלופים
קטגוריה:כדורגלנים צרפתים
קטגוריה:מגני כדורגל גוואדלופים
קטגוריה:מגני כדורגל צרפתים
קטגוריה:כדורגלני סושו
קטגוריה:כדורגלני דיז'ון
קטגוריה:כדורגלני אמיין
קטגוריה:כדורגלני מכבי חיפה
קטגוריה:כדורגלני אז'אקסיו
קטגוריה:כדורגלנים זרים בישראל
קטגוריה:כדורגלני נבחרת גוואדלופ
קטגוריה:ספורטאים צרפתים בישראל
קטגוריה:ספורטאים זרים בישראל
קטגוריה:כדורגלני גביע הזהב 2021
קטגוריה:צרפתים שנולדו ב-1989
קטגוריה:גוואדלופים שנולדו ב-1989
ארנסט אוגוסט, דוכס שלזוויג-הולשטיין-זונדרבורג-אוגוסטנבורג

**ארנסט אוגוסט, דוכס שלזוויג-הולשטיין-זונדרבורג-אוגוסטנבורג** (30 באוקטובר 1660 - 12 במרץ 1731) היה דוכס גרמני מבית שלזוויג-הולשטיין-זונדרבורג-אוגוסטנבורג.

## ביוגרפיה
ארנסט אוגוסט נולד ב-30 באוקטובר 1660 בזונדרבורג והיה בנם השני של ארנסט גינתר, דוכס שלזוויג-הולשטיין-זונדרבורג-אוגוסטנבורג ואוגוסטה, נסיכת שלזוויג-הולשטיין-זונדרבורג-גליקסבורג.

ארנסט אוגוסט המיר את דתו לקתוליות והפך לקאנון בשטרסבורג. עם זאת, הוא חזר מאוחר יותר ללותרניות.

בשנת 1692, הוא ירש את אחיו חסר הילדים פרידריך כדוכס אוגוסטנבורג. בשנת 1695 נישא לברונית מריה תרזיה מווינברג, אולם לא נולדו להם ילדים. ב-12 במרץ 1731 מת ארנסט אוגוסט בהמבורג, ואחיינו כריסטיאן אוגוסט הראשון, דוכס שלזוויג-הולשטיין-זונדרבורג-אוגוסטנבורג ירש את נחלתו ותאריו.

קטגוריה:גרמנים במאה ה-18
קטגוריה:גרמנים במאה ה-17
קטגוריה:בית אולדנבורג
קטגוריה:דוכסים גרמנים
קטגוריה:ילידי 1660
קטגוריה:נפטרים ב-1731
פולארד (סדרת טלוויזיה)

**פולארד** היא סדרת טלוויזיה תיעודית ישראלית ששודרה בערוץ כאן 11, אשר עוסקת בסיפור הריגול של יונתן פולארד.

באוקטובר 2022 פורסם כי הסדרה נמכרה לגוף השידור Canal+ הצרפתי

## רקע
הסדרה מתארת את גלגולה של פרשת הריגול של פולארד, הנחשבת לטראומה הגדולה והמשמעותית ביחסי ארצות הברית–ישראל. הסדרה מביאה מרואיינים הנחשפים לראשונה ופרטים שלא נחשפו קודם לכן. בסדרה משולבים קטעי ארכיון, ובהם קטעים שלא שודרו מעולם, וראו אור לראשונה בסדרה.

## פרקים

## ביקורות
הביקורות לסדרה היו חיוביות. סמדר שילוני מ-ynet כתבה "ארבעת הפרקים של הסדרה הם עסקת חבילה משתלמת במיוחד לכל מי שרוצה להתמצא בפרשת ג'ונתן פולארד. על ידי בניית פרופיל מדויק, ראיונות בלעדיים ושילוב של כל ההיבטים יחד, נוצרת תמונה מלאה ומורכבת של הפרטאץ' הענק שהביא למשבר אמון עם ארצות הברית".

דורון ברוש ממעריב כתב "פולארד" היא סדרה נדירה, ואולי לא שודרה כאן כמוה בעומק ובהיקף היריעה שהיא מכסה".

## קישורים חיצוניים

* 

## הערות שוליים

קטגוריה:סדרות טלוויזיה ישראליות
קטגוריה:סדרות טלוויזיה תיעודיות ישראליות
קטגוריה:סדרות טלוויזיה ישראליות שעלו לשידור בשנת 2022
קטגוריה:כאן 11: תוכניות וסדרות
מרדכי זגגי

**מרדכי זגגי** (1898 – 15 בספטמבר 1977) היה איש ציבור ישראלי, היה החשב הכללי הראשון והיו"ר הראשון של הרשות לניירות ערך והיווה חלק מהמערכת הכלכלית בארץ משנות ה-30 עד לפטירתו.

## ביוגרפיה
זגגי נולד בלוצק פולין ועלה לארץ ישראל ב-1920 והיה חבר דגניה א' החל משנת 1924. בתחילת דרכו עסק בעבודות בכבישים, ייבוש ביצות וייעור בבן שמן. בשנת 1927 עבר להתגורר עם משפחתו בירושלים בסמיכות למשה שרת והחל לעבוד כמנהל המחלקה הכספית של הסוכנות היהודית. היה מהמוזמנים שנכחו בטקס הכרזת העצמאות.

עם הקמת המדינה מונה לחשב הכללי הראשון וכיהן בו עד לשנת 1952.

החל מאותה שנה היה המשנה למנכ"ל משרד האוצר. ב-1960, במקביל לכהונתו כמשנה למנכ"ל, הוקמה ועדת ניירות ערך, אשר נועדה לתת מענה ולטפל בבעיות בשוק ניירות הערך וזגגי מונה ליו"ר הראשון שלה. זגגי פרש מתפקידו כמשנה למנכ"ל לאחר 17 שנה בשנת 1969.

עם פרשתו מתפקיד המשנה למנכ"ל משרד האוצר מונה ליו"ר הראשון של רשות לניירות ערך עד שהודיע על רצונו לפרוש וסיים את תפקידו ב-2 ביוני 1974.

בנוסף זגגי היה פעיל בחברות שונות, בין היתר חבר דירקטוריון קבוצת כלל מיום הקמתה, יו"ר הדירקטוריון הראשון של חברת הנאמנות למקרקעין באשדוד בע"מ, וחבר דירקטוריון ברסקו.

בתקופת כהונתו הן במשרד האוצר והן כיו"ר רשות ניירות ערך זכה להערכה במשרד האוצר, כולל משרי האוצר השונים וכן מחוץ למשרד.

בשנת 1970 הוקמה קרן זגגי לטובת אמנים וסופרים, הקרן הוקמה על ידי חברות גדולות במשק כגון בנק הפועלים, בנק דיסקונט וכלל, וזאת במטרה להוקיר את פעילותו של זגגי לאחר פרישתו מתפקיד המשנה למנכ"ל משרד האוצר.

לאחר פטירתו של זגגי הוקמה ב-1981 "יד זגגי", קרן למחקרים פיננסיים על שמו. בתחילת שנות ה-90 ראו אור מספר ביוגרפיות של אמנים ואנשי כלכלה ישראלים בזכות הקרן, בין היתר הספרים: "אצולת הארץ: משפחת אל־חוסייני", "חנוך לוין: איש עם המיתוס באמצע", "יונה וולך: ביוגרפיה" . כיום פועלת קרן ע"ש מרדכי זגגי לכנסים ומחקרים בתחום שוק ההון באוניברסיטה העברית.

זגגי היה נשוי ללאה, ולהם שתי בנות: רותה אשר שירתה בפלמ"ח ומוותיקות עורכי הדין בישראל ונפטרה ב-2016 ואנה (אנינה) אשר שירתה גם היא בפלמ"ח ונפטרה ב-1968. הוא נפטר ב-1977 ונקבר בבית העלמין בגבעת שאול.

## הערות שוליים

קטגוריה:ישראלים ילידי פולין
קטגוריה:אנשי העלייה השלישית
קטגוריה:החשבים הכלליים
קטגוריה:עובדי משרד האוצר
קטגוריה:יושבי ראש רשות ניירות ערך
קטגוריה:דירקטורים ישראלים
קטגוריה:דגניה א': אישים
קטגוריה:ירושלים: אישים
קטגוריה:יהודים הקבורים בהר המנוחות
קטגוריה:עובדי הסוכנות היהודית
קטגוריה:כלכלנים ישראלים
קטגוריה:ישראלים שנולדו ב-1898
קטגוריה:ישראלים שנפטרו ב-1977
קונטרה פוזיטיב

בלוגיקה, עקרון ה**קונטרה פוזיטיב** (באנגלית: **Contrapositive**) קובע שמצב שבו טענה a גוררת לוגית מסקנה b, שקול טאוטולוגית למצב בו שלילת המסקנה \neg b גוררת את שלילת הטענה המקורית \neg a.

בכתיב מתמטי: a\to b\iff\neg b\to\neg a.

הביטוי הימני הוא הקונטרה פוזיטיב של הביטוי השמאלי, ואחד מהם מתקיים אם ורק אם האחר מתקיים.

## הסבר
### דוגמה
נתון ש־.

שימוש בעקרון הקונטרה פוזיטיב על המשפט יוביל למסקנה שאם אני לא לובש מעיל, אז בהכרח לא יורד גשם – כי אילו היה יורד גשם, בהכרח הייתי לובש מעיל.

הצרנה של התהליך תהיה:
*a – 
*b – 

היות שנתון a\to b () אז מתקיים גם הקונטרה פוזיטיב של הנתון, \neg b\to\neg a ().

### המחשה חזותית
[שמאל|ממוזער|147x147 פיקסלים|קבוצה A [הכלה (יחס)|מוכלת ב־B, או במילים אחרות, כל האיברים ששייכים ל־A שייכים גם ל־B.]]
בדיאגרמת ון שבתמונה, אם איבר x שייך לקבוצה A, הוא בהכרח גם שייך ל־B.

כשמסמנים \begin{matrix}a=\text{“}x\in A\text{”}\\b=\text{“}x\in B\text{”}\end{matrix}, הטענה הזו נכתבת a\to b. כך שעל פי עקרון הקונטרה פוזיטיב בהכרח \neg b\to\neg a.

במילים אחרות, אם x **לא** שייך ל־B אז הוא גם **לא** שייך ל־A. ואכן, על פי התמונה אם איבר נמצא מחוץ ל־B אז הוא בהכרח מחוץ ל־A – כי כל איבר בתוך A הוא גם בתוך B.

## הוכחה
הוכחה לשקילות הטאוטולוגית בין שני הפסוקים באמצעות לוח אמת פשוט:

עמודת ה־a\to b שווה לעמודת ה־\neg b\to\neg a בכל צירוף ערכים אפשרי של a,b, כלומר שהביטויים שקולים טאוטולוגית:
:a\to b\equiv\neg b\to\neg a
'''<math>\blacksquare</math>'''

## שימושים
### מודוס טוֹלֶּנְס

עקרון המודוס **טולנס** קובע שאם נתון a\to b ו־\neg b, אזי גם \neg a.

עיקרון זה מוכח על ידי שימוש בעקרון הקונטרה פוזיטיב כטאוטולוגיית בסיס. המעבר לכלל ההיסק הבא מתבצע תוך שימוש במודוס '''פוננס''', שקובע שמרגע שקיימת גרירה p\to q, והרישא p אמת, אז גם הסיפא q אמת.
*נתון a\to b, ולכן על פי הקונטרה פוזיטיב מתקיים \neg b\to\neg a.
*היות שנתון \neg b, על פי עקרון המודוס פוננס והמסקנה הקודמת (\neg b\to\neg a), גם הסיפא \neg a מתקיימת.
*מכאן שבצירוף הנתונים a\to b ו־\neg b אכן ניתן להסיק את \neg a, כך שעקרון המודוס טולנס מתקיים.|

### תנאים הכרחיים

עקרון המודוס טולנס הוא זה שמאפשר את קיומם של תנאים הכרחיים – טענות שאם הן לא מתקיימות, ניתן להסיק בוודאות שטענה אחרת גם היא לא מתקיימת.

b הוא תנאי הכרחי לקיומה של טענה a אם a\to b. במצב שבו התנאי אינו מתקיים, כלומר \neg b, אזי על פי הקונטרה פוזיטיב ועקרון המודוס טולנס שנובע ממנו, בהכרח הטענה a אינה נכונה, ומתקיים \neg a. במילים אחרות – התנאי הכרחי, מפני שאם הוא לא מתקיים, אזי גם הטענה בהכרח לא מתקיימת.

למשל, נתון ש־”אם יורד גשם, אז אני לובש מעיל“, ובנוסף ש־”אני **לא** לובש מעיל“. לכן, בהכרח גם **לא** יורד גשם. יש הכרח שתתקיים הטענה ”אני לובש מעיל“, מפני שאילולא כן, בוודאות ”**לא** יורד גשם“. הגרירה לא בהכרח נכונה בכיוון ההפוך, מכיוון שיכולה להתקיים הטענה ”אני לובש מעיל“ מבלי שירד גשם.

## ראו גם
*גרירה לוגית
*הוכחה

## לקריאה נוספת

*
*
*Audun Jøsang, 2016, Subjective Logic; A formalism for Reasoning Under Uncertainty Springer, Cham, 


## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:לוגיקה מתמטית
שיירת החירות (2022)

**שיירת החירות** (באנגלית: **Freedom Convoy**; בצרפתית: **Convoi de la Liberté**) הייתה מחאה בקנדה שהחלה ב־22 בינואר 2022 על רקע הדרישה להתחסן בחיסון כנגד נגיף הקורונה כתנאי לכניסה למדינה ועל רקע כך שהמדינה הטילה 14 ימי בידוד על אזרחים שלא חוסנו בחיסון.

המחאה גדלה בקצב מהיר וקבוצות המחאה דרשו "ביטול של כל אמצעי בריאות הציבור", הביעו ביקורות על התנהלות הממשלה, במיוחד נגד ראש הממשלה ג'סטין טרודו, וקראו ל-"הפלת הממשל הפדרלי". ההפגנה שהחלה בצעדות לגבעת הפרלמנט ב־29 בינואר, גדלה וכללה בשיאה כאלף משאיות. על פי ההערכות השתתפו בה כ־8,000–15,000 מפגינים. מפקד שירותי המשטרה של אוטווה תיאר את המחאה כ-"ייחודית באופיה, מסיבית, מעוררת קיטוב ומסוכנת מאוד בכל היבט".

## במדינות אחרות
### צרפת
לאחר מספר מחאות של שיירת החירות בקנדה, המחאה הגיעה גם לצרפת. ב־11 בפברואר 2022, אינספור אנשים ומשאיות יצאו לרחובות צרפת על רקע ההנחיות וההגבלות וכנגד עמנואל מקרון. חברי פרלמנט במדינה מנעו והגבילו את המחאות.

### הממלכה המאוחדת
בפברואר 2022, אורגנה מחאת סולידריות בבריטניה באמצעות שיירה שנסעה מסקוטלנד ללונדון עם עצירות בערים ברחבי האי הבריטי. דווח על שיירות נוספות בוויילס ובחלקים מאנגליה.

### ישראל

בתחילת פברואר, התארגנה קבוצת פייסבוק ישראלית לארגן שיירה דומה בירושלים, אליה הצטרפו כ־50 אלף משתמשי פייסבוק עד יום השיירה ב־14 בפברואר. ב־14 בפברואר 2022, מאות כלי רכב (משאיות ומכוניות) חסמו את כביש 1 בירושלים במסגרת מחאת "שיירת החירות".

## קישורים חיצוניים

* 

## הערות שוליים

קטגוריה:מחאות ב-2022
קטגוריה:השפעת מגפת הקורונה על הפוליטיקה
קטגוריה:קנדה: פוליטיקה
קטגוריה:התנגדות לחיסונים
קטגוריה:2022 בקנדה
חן עברי אפטר

[250px|ממוזער|עברי אפטר נפגש עם [ראש ממשלת לטביה ואלדיס דומברובסקיס, 2010]]
**חן חנוך עברי אפטר** (10 באפריל 1958 - 7 בספטמבר 2012) היה דיפלומט ישראלי שכיהן כשגריר ישראל בלטביה.

## ביוגרפיה
עברי נולד לנחמה ומשה (מרטין) אפטר, במשפחה בת שני ילדים. נולד וגדל בפתח תקווה. הוא התגייס לצה"ל בקיץ 1976 ושירת כקצין במשטרה הצבאית החוקרת.

הוא החל לעבוד במשרד החוץ בנובמבר 1986. היה מתמחה מדיני בחטיבת ההדרכה. בשנת 1988 הוצב כמזכיר מדיני באגף המזרח התיכון. שנה אחר כך נשלח לשמש כמזכיר מדיני בשגרירות ישראל בברזיל, עד 1993. בשנים 1993–1996 היה מזכיר מדיני באגף אמריקה הלטינית. לאחר מכן שירת שלוש שנים כיועץ מדיני בשגרירות ישראל בקנדה. במשך שנה (1999–2000) שימש כיועץ בלשכה המדינית של היחידה לקשרי חוץ במשרד ראש הממשלה. לאחר מכן שירת שש שנים כמנהל מחלקה ב.

בשנים 2006–2010 כיהן כשגריר ישראל בלטביה ושגריר לא-תושב בליטא. לאחר שובו ארצה הוצב כציר יועץ מדיני בלשכת סגן שר החוץ.

עברי היה האישיות הראשונה שזכתה בעיטור "הכוכב הדיפלומטי" הליטאי (Lietuvos diplomatijos žvaigždė) לשנת 2010. העיטור הוענק לו באירוע חגיגי שנערך במלון דן בתל אביב בדצמבר 2010 מידי ראש ממשלת ליטא, אנדריוס קוביליוס, שהגיע בראש משלחת ליטאית לביקור בישראל.

נשא לאישה את דליה עברי ונולדו להם ארבעה בנים.

עברי אפטר נפטר בגיל 54 ממחלה ממארת, שממנה סבל כארבע שנים. הוא הובא לקבורה בבית הקברות סגולה בפתח תקווה. היה שומר מצוות. הניח אישה, הורים, ילדים ושלושה נכדים.

עבודת דוקטורט באוניברסיטת בר-אילן שכתב ושעסקה בדמוקרטיה ויחסי חוץ בברזיל בשנים 1990–1993, הוגשה לאחר מותו, ב-2013.

על שמו של עברי אפטר בית ספר תיכון - בית הספר חן לשגרירים צעירים בפתח תקווה.

## קישורים חיצוניים

* חן עברי אפטר, באתר משרד החוץ
* פרטי עבודת הדוקטורט של חן עברי אפטר, 2013, בקטלוג הספרייה הלאומית
* שגריר ישראל, דר' חן עברי אפטר ז"ל, ישמש מודל לחיקוי לשגרירים הצעירים, באתר פ"תעכשיו, 24 בספטמבר 2016
* נחנכה פינת הנצחה ע"ש חן אפטר בבית הספר חן לשגרירים צעירים, באתר פ"תנטו, 25 בספטמבר 2016

## הערות שוליים

קטגוריה:שגרירי ישראל בלטביה
קטגוריה:אישים הקבורים בבית הקברות סגולה
קטגוריה:ישראלים שנולדו ב-1958
קטגוריה:ישראלים שנפטרו ב-2012
רייצ'ל מלווין

**רייצ'ל מלווין** (באנגלית: **Rachel Melvin**; נולדה ב-9 בפברואר 1985) היא שחקנית אמריקאית. מוכרת בעיקר בשל תפקידה בסדרת טלוויזיה "ימי חיינו" ובהמשכו "טיפשים בלי הפסקה 2".

## ביוגרפיה
רייצ'ל מלווין נולדה באלמהרסט, אילינוי. כאשר היא הייתה בת ארבע המשפחה עברה לפיניקס שבאריזונה והיא גדלה שם. בשנת 2003 היא סיימה לימודי בית הספר ועברה ללוס אנג'לס ללימודי משחק.

בשנת 2005 שיחקה בסרט אימה "בו". בהמשך היא שיחקה בסדרה "ימי חיינו". בסדרה זו היא שיחקה בשנים 2005–2009 השתתפה ב-518 פרקים. על תפקידה בסדרה זו היא הייתה מועמדת לקבלת פרס אמי.

ב-2014 מלווין שיחקה ב"טיפשים בלי הפסקה 2". בשנת 2016 היא השתתפה בעונה האחרונה של "אוקוורד".

רייצ'ל מלווין ממשיכה לשחק בסרטים וסדרות טלוויזיה.

## קישורים חיצוניים

קטגוריה:שחקניות קולנוע וטלוויזיה אמריקאיות
קטגוריה:שחקני קולנוע וטלוויזיה אמריקאים
קטגוריה:אמריקאיות שנולדו ב-1985
קטגוריה:אמריקאים שנולדו ב-1985
תהילים ס"ב

**תהילים ס"ב** הוא המזמור השישים ושניים תהילים (לפי המספור בוולגטה ובתרגום השבעים, המזמור ממוספר כמזמור ה-61). המזמור הוא אחד משלושה מזמורים שמיוחסים לידותון, שהוא אבי משפחת משוררים מהלויים המוזכר גם בספר דברי הימים.

המזמור נחשב סגולה לאמירה לאחר תפילת מנחה וערבית.

## תוכנו של המזמור
המזמור מכיל שלושה עשר פסוקים ונחלק לארבעה חלקים. הנושא המרכזי במזמור הוא תפילה והתבוננות על חייהם של הרשעים ועל הצלחתם הזמנית אל מול חייהם של אלו הדבקים בה' אשר קשורים בנצח. פתיחת המזמור מייחסת אותו לאחד מראשי משפחת משוררים, ידותון.
### ב'-ג'
המזמור מתחיל עם פזמון שיחזור גם בהמשכו "מִמֶּנּוּ יְשׁוּעָתִי", המשורר בוטח באלוהיו, יש לו שקט נפשי (דּוּמִיָּה נַפְשִׁי) וחוסן בזכות הביטחון באלוהיו.
### ד'-ה'
חלקו הראשון של המזמור עוסק בביטחון הנדרש באל, במיוחד כשכוח הסבל של המשורר עומד להיגמר ("מִשְׂגַּבִּי לֹא אֶמּוֹט רַבָּה"). מקור הסבל הוא אנשים שמנסים להפיל אותו ולהדיח אותו. אנשים שלכאורה קרובים אליו אך "בְּפִיו (בפיהם) יְבָרֵכוּ וּבְקִרְבָּם יְקַלְלוּ".
### ו'-ח'
הפזמון חוזר, הביטחון שיש למשורר באלוהיו ("מִמֶּנּוּ תִּקְוָתִי... הוּא צוּרִי וִישׁוּעָתִי")
### ט'-י"א
מתוך חוויית הבגידה של רעיו והעוצמה שהעניק לו הביטחון באלוהיו, יוצא המשורר עם מסר לכל בני האדם: "בִּטְחוּ בוֹ (באלוהים) בְכָל עֵת". אל תבטחו בבני האדם כי "הֶבֶל בְּנֵי אָדָם כָּזָב בְּנֵי אִישׁ" וגם "אַל תִּבְטְחוּ בְעֹשֶׁק", אפילו אם נראה כי העושים אותו מצליחים בחיים.
### י"ב-י"ג
בסיום המזמור המשורר מסיים בתובנה שהיא עבורו כדבר האל ממש "כִּי עֹז לֵאלֹהִים... כִּי אַתָּה תְשַׁלֵּם לְאִישׁ כְּמַעֲשֵׂהוּ". יש לו ביטחון באלוהים כי בסופו של דבר הצדק ייעשה וכל אחד יקבל את מה שמגיע לו.

## המזמור בתרבות
* **[[אך לאלוקים]]** - ניגון המושר בחסידות חב"ד. ללחן ביצועים רבים, בהם: אלבום **ניגוני חב"ד 1** של ניח"ח. אברהם פריד באלבום האפ קאזאק. יצחק מאיר ומנדי ג'רופי באלבום **פורים שמח**.
* **אך לאלוקים** - ביצוע של אהרלה סמט ודניאל מנדלוביץ לניגון של חסידות פיטסבורג באלבום **זכר חסדו**.

## קישורים חיצוניים

* תהילים ס"ב מתוך פרויקט 929

## הערות שוליים

ס"ב
מארי-לואיז לאשאפל

**מארי-לואיז לאשאפל** (בצרפתית:**Marie-Louise Lachapelle** (1 בינואר 1769 - 4 באוקטובר 1821) הייתה מיילדת צרפתייה שפיתחה שיטות חדשות בתחום עיסוקה.

## ביוגרפיה
מארי-לואיז לאשאפל נולדה בפריס למשפחה שעסקה בתחום מיילדות כבר מספר דורות. היא למדה אצל אימה וכבר בגיל 12 הייתה מסוגלת לעבוד באופן עצמאי. היא עבדה לצד אימה בבית חולים "הוטל דיה", בין הוותיקות בפריז. במקביל היא המשיכה ללמוד אצל מומחים מובילים בתחום פריז. בשנת 1797 מארי-לואיז לאשאפל מונתה למנהלת מחלקת מיילדות בבית חולים במקום אימה שלה שנפטרה. בין התלמידות שלה הייתה מארי בואבה שבהמשך עבדה לצידה. 

מארי-לואיז לאשאפל פנתה למשרד הפנים הצרפתי עם בקשה לארגן מסגרת לימודי מיילדות ובית חולים חדש לילדים. בעקבות התשובה החיובית היא נשלחה להידלברג להשתלמות. כאשר היא חזרה היא מונתה למנהלת מחלקת מיילדות בבית חולים החדש. 

במהלך עבודתה מארי-לואיז לאשאפל טיפלה בלידת כ-40 אלף תינוקות. על בסיס ניסיונה היא פרסמה ספרPratique des accouchemens ou Mémoires et observations choisies, sur les points les plus importans de l'art. מארי-לואיז לאשאפל הייתה בדעה שצריך להתערב במהלך לידה רק במקרים קיצוניים. היא הכירה בחשיבות תיעוד המקרים וניתוח סטטיסטי של הממצאים.

מארי-לואיס לאשאפל נפטרה ממחלת הסרטן.

## קישורים חיצוניים

* ביוגרפיה (אנגלית)

קטגוריה:בריאות האישה
קטגוריה:מיילדות
קטגוריה:ממציאות
קטגוריה:ממציאים צרפתים
קטגוריה:ילידות 1769
קטגוריה:אישים הקבורים בבית הקברות פר לשז
קטגוריה:נפטרות ב-1821
יקב הר ברכה

**יקב הר ברכה** הוא יקב בוטיק שהוקם בשנת 2007 בהר ברכה שבשומרון, על רכס הר גריזים.

## היסטוריה וגאוגרפיה
היקב הוקם בשנת 2007 על ידי משפחת לביא המתגוררת בהר ברכה, ומייצר כ-70,000 בקבוק בשנה. ממוקם 840 מטר מעל פני הים, הכרמים גדלים באקלים ייחודי של ימים חמים ולילות קרים, המתאים לגידול גפני יין. בכרם גדלים ענבי קברנה סובניון, מרלו, ועוד.

היקב מפעיל גם מרכז מבקרים לתיירים מהארץ ומחוצה לה. בנוסף לטעימות יין, מרכז המבקרים מציע גם ארוחות גורמה לקבוצות במסעדה בשם 'ברכה על ההר'.

בינואר 2023 פרס היקב חסות על האירוע השנתי של העמותה לקידום החינוך תל אביב יפו, שנערך בהשתתפות נשיא המדינה יצחק הרצוג.

## פרסים
* ב-2018 זכה היקב במדליית זהב בתחרות BEST VALUE מתוך 155 יינות ישראלים שהשתתפו בתחרות.
* ב-2020 זכה היקב במדליית כסף על יין הג'וזף קברנה סובניון ומדליית ברונזה על יין הברכה בלנד, בתחרות דקנטר.

## קישורים חיצוניים

* 
* 
* 
* 
* ברכה על ההר, באתר טיולי
* יקב הר ברכה, באתר foodis
* 

## הערות שוליים

הר ברכה
קטגוריה:הר ברכה
יהודה ליאון כלפון

הרב **יהודה ליאון כלפון** (ה'תרל"ט, 1879 – כ"ט באדר ה'תשכ"ו, 21 במרץ 1966) היה אב בית הדין, ראש ישיבה ורבה של טטואן והחסיה הספרדית במרוקו. נשיא הישיבות 'חשק שלמה ומקור חיים' ו'יגדיל תורה' בעיר.

## ביוגרפיה
נולד בטטואן לאביו רבי יהודה, ולאימו סול למשפחת בן דהאן. טרם לידתו נפטר אביו, ולכן נקרא על שמו 'יהודה ליאון'. בצעירותו למד בבית ספר ובישיבת כל ישראל חברים, ובהם רכש השכלה רחבה הן בלימודי קודש והן בלימודים כלליים. ברשותו הייתה אחת הספריות החשובות בעיר. התחתן עם ג'ימול לבית מאראג'י.

שימש כמזכיר ועד קהילת טיטואן. בשנת ה'תרפ"ד התמנה לרבה הראשי. בכהונתו כרב קיים יחסים טובים עם השלטונות המוסלמיים וכן עם השלטונות הספרדיים המתחלפים. במסגרת תפקידו כיהן כנשיא ישיבת 'חשק שלמה ומקור חיים' בעיר. כמו כן לימד בישיבה תלמוד עם פירוש רש"י ותוספות.

אחת מתשובותיו המפורסמות של הרב בן ציון מאיר חי עוזיאל ביחס לגיור, ניתנה לרבי יהודה ליאון, שפנה אליו בשאלת גיור נוכריות שחיות עם יהודים שאינם מדקדקים בשמירת המצוות, ומבקשות להתגייר.

## התכתבויות
רבי יהודה התכתב עם אישים שונים בעברית, בספרדית ובצרפתית. כשכתב בעברית, השתמש בשני סוגי כתב: למכותבים באירופה נקט כתב מרובע, ואילו לאנשים במרוקו כתב חצי קולמוס, שהיה נפוץ ומקובל בכל צפון אפריקה.

בחלק מהמכתבים שכתב בספרדית, מקצת אלו שהיו מיועדים לאנשים בתוך מרוקו, הוא השתמש בכתב עברי, לפי כללי הכתיב שנהגו בלאדינו.

רבי יהודה הרבה להתכתב עם אישים רבים בערים שונות: אוג'דה, אוראן, אלכ'יסיראס, אלקאצר, ארזילה, ברצלונה, גיברלטאר, וינה, טנג'יר, ירושלים, לאראצ'י, לונדון, ליסבון, מדריד, מוגדור, מליליה, מנצ'סטר, סלמנקה, סאלי, אספי, סאוטה, פריז, צפת, קזבלנקה, קהיר, רבאט, תל אביב, תלמסאן ועוד.

### הוצאת כתבי חכמי תטואן
רבי יהודה טיפל בכתבי היד של חכמים קדומים מעירו תיטואן וערך אותם למספר ספרים אותם הביא לדפוס. ההכנה לדפוס נעשתה כבר על ידי זקנו רבי יעקב כלפון (היכ"ל), אך רבי יהודה הדפיסם בפועל. מתוך הספרים שהוציא לאור ניתן למנות את שו"ת נר מערבי ג' חלקים המכילים פסקי דין מימיו של רבי יעקב אבן מלכא ובית דינו (חלק א), קונטרס טריפות לרבי מנחם עטיאה (חלק ב), ודרשות על התורה (חלק ג). כמו כן הוציא לאור את כתבי זקנו רבי יעקב כלפון רבה של תטואן שנערכו למספר ספרים.

## שיבת ציון
בשנת 1900 ייסד בתטואן את אגודת "שיבת ציון", האגודה הציונית הראשונה במרוקו (יחד עם "אגודת שערי ציון", שנוסדה במקביל במוגדור). ביוזמתו הוקמה ספרייה עברית בעיר עם ספרות עברית מודרנית.

## לקריאה נוספת
*הרב משה צרפתי, **הרב יהודה כלפון רבה של טיטוואן ונשיא עולם התורה במרוקו הספרדית**, אור המערב יט עמ' סב-סו.

*הרב שלמה דיין, **קווים לדמותו של מוהר"ר יהודה ליאון כלפון זלה"ה**, הקדמה לספר דרך אמונה חלק ג.

## קישורים חיצוניים
* חכם יהודה ליאון כלפון, באתר מורשת יהדות מרוקו.

## הערות שוליים

קטגוריה:תטואן: רבנים
קטגוריה:ילידי 1879
קטגוריה:נפטרים ב-1966
סאקי נזיר

**סאקי נזיר** (שם מדעי: *Pithecia monachus*) הוא מין של פרימט מהסוג סאקי החי באמריקה הדרומית במדינות פרו, אקוודור, קולומביה וברזיל.

## מאפיינים
אורך הגוף והראש הוא 37 עד 48 סנטימטרים בתוספת הזנב שאורכו עד 50 סנטימטרים. הזכר גדול יותר מהנקבה ומשקלו 2.1 עד 2.6 קילוגרמים. הסאקי בעל פרווה בצבע אפור-שחור ופנים חסרות שיער (זה מקור שמו של הסאקי). הסאקי שוכן עצים ביערות הגשם של אמריקה הדרומית. הסאקי פעיל יום וחי בקבוצות קטנות. הסאקי ניזון בעיקר מחרקים, פירות, זרעים כמו אסאי, אגוז ברזילאי, בקורי ובלזה. לאחר היריון שאורכו 170 ימים נולד צאצא יחיד. הטורפים העיקריים של הסאקי הם נחשים גדולים כמו רב-חנק אזמרגדי, עופות דורסים כמו הרפיה (עוף), יגוארים והסמור טאירה. הסאקי לא נמצא בסכנת הכחדה ומצב השימור שלו הוא ללא חשש.

## קישורים חיצוניים

## הערות שוליים

קטגוריה:בעלי חיים שתוארו ב-1812
קטגוריה:טקסונים שתוארו בידי אטיין ז'ופרואה סנט-אילר
קטגוריה:ערכים שבהם תבנית בריטניקה אינה מתאימה
קטגוריה:סאקיים
קטגוריה:ברזיל: יונקים
יקב כביר

**יקב כביר** הוא יקב בוטיק שהוקם בשנת 2007 באלון מורה שבשומרון. היקב שוכן על מורדותיו של רכס הר כביר, ומכאן שמו.

## הכרמים והיקב
היקב הוקם בשנת ה'תשס"ז, 2007, עם נטיעת הכרם הראשון באלון מורה. הכרמים גדלים באדמת טרה רוסה, ובגובה של כ-780 מטרים מעל פני הים, מה שיוצר טרואר המתאים לגידול כרמי יין.

ייצור היין החל בשנת ה'תשע"א, 2011. הענבים גדלים בכרמי היקב הגדלים בכ-100 דונם. היקב מייצר כ־10,000 בקבוקים בשנה. ליקב מרכז מבקרים ומסעדה, הצופים אל כרמי היין של היקב, כרמי הזיתים ונופי השומרון כולל הר גריזים והר עיבל, ואליו מגיעים תיירים מהארץ ומהעולם.

קרבת הכרמים ליקב מאפשרת קליטת ענבים בטמפרטורה ובאיכות מיטבית ישירות ליקב, וכך להגיע לשלבי התסיסות במצב הטוב ביותר.

היינן הראשי הוא אליאב הלל וכורם היקב הוא איתמר וייס.
### סוגי היינות המופקים ביקב
ליקב סדרת יינות אדומים: קברנה סובניון, קברנה פרנק, מרלו, שיראז, סנגו'בזה, פינו נואר.

וכן סדרת יינות לבנים: שרדונה, סובניון בלאן, גוורמטרמינר.

כמו כן ישנה סדרת reserved collection: הר גריזים-קברנה סוביניון, הר עיבל-מרלו, עמק תרצה - שיראז.

### שמן זית
היקב מחזיק גם בכרמי זית מזן פיקואל נבאלי שמהם מופק שמן זית. כמו כן היקב משווק גם דבש דבורים.

## פרסים
יינות היקב זכו בפרסים ומדליות בתחרויות בין־לאומיות
* בשנת 2020 זכה היקב במדליה בתחרות הבין־לאומית טרה וינו.

## קישורים חיצוניים

* 

## הערות שוליים

כביר
קטגוריה:אלון מורה
שמן דני

ממוזער| שמן דני של Watco, מיושם על בסיס עץ
**שמן דני** (באנגלית: **Danish Oil**) הוא שמן לגימור עץ , העשוי לרוב משמן טאנג או שמן פשתן מפולמר. מכיוון שאין לו נוסחה מוגדרת תקנית, הרכבו משתנה בין היצרנים.

שמן דני הוא שמן מתייבש קשה, כלומר הוא יכול להתפלמר לצורה מוצקה כאשר הוא מגיב עם חמצן באטמוספירה. זה יכול לספק גימור סאטן עמיד, לעיתים קרובות עמיד במים, או לשמש כפריימר על עץ חשוף לפני מריחת צבע או לכה. זהו גימור "שמן ארוך", תערובת של שמן וורנית, בדרך כלל בערך שליש לכה והשאר שמן.

## שימושים
כאשר נמרח בשכבות על עץ, שמן דני הופך לגימור סאטן קשיח שעמיד היטב בפני נוזלים. מכיוון שהציפוי המוגמר אינו מבריק או חלקלק, זהו גימור מתאים לפריטים כמו כלי אוכל או ידיות כלי עבודה, נותן עמידות נוספת למים וגם מותיר גימור כהה לעץ. גוונים מיוחדים קיימים אם יש צורך גם בצביעת העץ.

## יישום
בהשוואה ללכה הוא פשוט למריחה, בדרך כלל מספיקות שלוש שכבות במברשת או מטלית כאשר העודפים מוסרים זמן קצר לאחר היישום. הגימור נשאר לייבוש כ-4–24 שעות בין שכבה לשכבה, תלוי בתערובת שבה נעשה שימוש ובעץ המטופל. שמן דני מספק כיסוי של כ-12.5 מ"ר לליטר.

## בעירה ספונטנית
לבדים המשמשים ליישום שמן דני, כמו אלה המשמשים למריחת שמן פשתן, יש סיכון פוטנציאלי לבעירה ספונטנית ולהתלקחות כתוצאה מחמצון אקסותרמי, לכן עדיף לייבשם לפני השלכתם, או להשרות אותם במים.

## הערות שוליים

קטגוריה:שמנים
קטגוריה:אמנות: חומרי גלם
קטגוריה:נגרות
אודי שגיא

**אודי שגיא** (נולד ב-1974) הוא מנכ"ל קבוצת כתר העולמית.
כתר היא קבוצה גלובלית, מהגדולות בעולם בתחומה, המונה את המותגים "כתר" שמתמחה במוצרים לחוץ הבית ו-"Curver" האירופאית שמתמחה במוצרי אחסון לתוך הבית. כמו כן מייצרת הקבוצה מוצרים עבור מותגים גלובליים כ: Ikea ומותג כלי העבודה Milwakuee.

בעבר היה מנכ"ל משותף של חברת "כתר מוצרים לבית ולגינה" (2018–2025). "כתר מוצרים לבית ולגינה", חלק מקבוצת כתר ואחת החברות הגדולות במשק הישראלי, עם מחזור מכירות שנתי (של כל הקבוצה) העומד מעל 5 מיליארד ש"ח.

## ביוגרפיה
אודי שגיא נולד בשנת 1974. מצד אימו הוא נצר למשפחת עמרמי, מראשוני מתיישבי כפר סבא, בה הוא מתגורר עד היום. שגיא נשוי ואב ל-3.

שירת בצה"ל בחטיבת הצנחנים ובתפקידו האחרון בין השנים 2009-2007 שימש כמפקד גדוד 202.

שגיא סיים תואר ראשון ב במסלול מנהל עסקים עם התמחות במערכות מידע ובין השנים 2005-2003 למד בקריה האקדמית אונו וסיים בתואר מוסמך במנהל עסקים ושיווק.

### בחברת כתר
בשנת 2009 החל לעבוד בכתר פלסטיק כמנהל מפעל, ומאז הוא השלים סבב תפקידי מפתח בחברה עד למינויו לצמרת הניהול של הקבוצה. בין תפקידיו (נכון לפברואר 2022):
* מיוני 2013 ועד מרץ 2014, מנהל היחידה העסקית של גינון ומוצרי פנאי.
* ממרץ 2014 ועד יוני 2017, מנכ"ל חטיבת ארגזי אחסון ופנאי.
* מחודש יוני 2017 כיהן כמנכ"ל קבוצת ה-Outdoor העולמית בתוך קבוצת כתר (Keter Group SA). יחידת ה-Outdoor כוללת בתוכה את היחידות העסקיות לאחסון חוץ (מחסנים, ארגזים) ויחידות ריהוט הגן בכתר. שגיא הוביל מהלך שינוי מגמה ביחידה העסקית של ריהוט גן אירופה: מירידה בנתחי שוק, לצמיחה על ידי התמקדות בנתחי השוק בצפון אמריקה ובאירופה ובאסטרטגיית eCom לטווח ארוך.
* מיוני 2018 ועד מרץ 2025, שימש שגיא גם כמנכ"ל משותף של כתר ישראל (יחד עם יפתח סחר), בנוסף לתפקידו כמנכ"ל קבוצת ה-Outdoor העולמית.

ממרץ 2025, שגיא הוא מנכ"ל קבוצת כתר העולמית. בכתר ישראל נמצאים מרכזי היצור והפיתוח המשמעותיים של הקבוצה ומועסקים בה קרוב ל-3,000 עובדים. בישראל נמצאים 9 מתוך 20 מפעליה של כתר בעולם והיא יצואנית המכולות הגדולה מישראל עם 55,000 מכולות בשנה.

#### פרויקטים מיוחדים בניהולו
לנוכח ההפליה בגובה השכר בין גברים ונשים העובדים באותם מקצועות, הודיע שגיא על העדפה מתקנת לגיוס נשים לעבודה בחברה, תוך הצעה לכל מגויסת של שכר השווה לשכר הממוצע המשולם לגברים בתפקיד מקביל.

שגיא מוביל פרויקט כלכלה מעגלית רחב היקף שבסיסו איסוף ומיחזור פסולת פלסטיק מהציבור הרחב כמו גם שיתופי פעולה גלובליים בתחום עם חברות זרות עם פתרונות טכנולוגיים מתקדמים. המהלך הישראלי הושק בסוף 2020, בשת"פ עם מספר עיריות בארץ. בזכות יוזמתה של כתר בהובלתו של שגיא, בתוך חודשים בודדים נאספו למעלה מ-8 טון פסולת פלסטיק, שבמקום הטמנה, הועברו לתהליך מיון ומיחזור.

כחלק ממהלכי קידום נשים בתעשייה והובלה להעסקה שוויונית, קרא שגיא למנכ"לי החברות בתעשייה להשקיע משאבים בקידום שוויון. "חברה צריכה להחליט שהיא משקיעה בשוויון, וזה עולה כסף — לפחות בעולם התעשייתי" אמר שגיא בראיון למירב מילר.

ב-2022 החלה כתר לשתף פעולה עם תנועת הצופים, במטרה לקדם כלכלה מעגלית בקהילות ביישובים רמת גן, נתניה, חולון, ראשון לציון ותל אביב. במסגרת פרויקט זה נאספו 2 טון פסולת פלסטיק, שבמקום להטמנה, הועברו למיון ומיחזור שבסיומם הפכו למוצרים חדשים להנאת חניכי תנועת הצופים.

## קישורים חיצוניים

* 
* ראיון עם אודי שגיא 
* 

## הערות שוליים

קטגוריה:מפקדי גדוד 202
קטגוריה:בוגרי הקריה האקדמית אונו
קטגוריה:בוגרי הקריה האקדמית אונו: מנהל עסקים
קטגוריה:מנכ"לים ישראלים
קטגוריה:תעשיינים ישראלים
קטגוריה:ישראלים שנולדו ב-1974
אנטון גינתר, רוזן אולדנבורג

**אנטון גינתר, רוזן אולדנבורג** (בגרמנית: **Graf Anton Günther von Oldenburg und Delmenhorst**; 10 בנובמבר 1583 – 19 ביוני 1667) היה רוזן גרמני וחבר בבית אולדנבורג.

## ביוגרפיה
ימין|ממוזער| תחריט של אנטון גינתר.
אנטון גינתר נולד ב-10 בנובמבר 1583 באולדנבורג והיה בנם של יוהאן השביעי, רוזן אולדנבורג ואליזבת משוורצבורג-בלנקנבורג. בשנת 1603 מת אביו והוא ירש את השלטון ברוזנות אולדנבורג, ובשנת 1647 מת דודנו כריסטיאן החמישי, רוזן דלמנהורסט ללא ילדים והוא ירש את נחלותיו. אנטון גינתר שמר על נייטרליות במהלך מלחמת שלושים השנים, והצליח לשמור על הרוזנות שלא תיפגע מתלאות המלחמה. כתוצאה מכך התחזקה הרוזנות והתעשרה, ואוכלוסייתה וכוחה התעצמו.

בשנת 1635 התחתן אנטון גינתר עם סופיה קתרינה משלזוויג-הולשטיין-זונדרבורג, בתם של אלכסנדר, דוכס שלזוויג-הולשטיין-זונדרבורג ודורותיאה משוורצבורג-זונדרסהאוזן, אולם לא נולדו להם ילדים.

ס' ברינג-גולד מספר את האנקדוטה המעניינת הבאה על הרוזן בספרו "הישרדויות מוזרות כמה פרקים בתולדות האדם":

בשנת 1615 מצא הרוזן אנטון גינתר מאולדנבורג, בעת ביקור בדייק בתהליך בנייה, את הפועלים שעומדים לקבור תינוק תחתיו. הרוזן התערב, הציל את הילד, נזף בבוני הסכרים וכלא את האם שמכרה את התינוק שלה לצורך כך. באופן מיוחד למדי, אותו רוזן מוכרז על פי המסורת כמי שקבר ילד חי ביסודות טירתו באולדנבורג. http://m.gutenberg.org/ebooks/52024.mobile

אנטון גינתר מת ב-19 ביוני 1667 בראסטדה ודודנו פרדריק השלישי, מלך דנמרק ירש את נחלותיו. בהתאם לרצונו של אנטון גינתר, המלך הדני מינה את אנטון פון אולדנבורג, בנו הלא חוקי של אנטון גינתר מאליזבת פון אונגנאד, כמושל של אולדנבורג ודלמנהורסט.

## Haus "Graf Anton Günther"
**בית "גרף אנטון גינתר"** הוא בית היסטורי במרכז אולדנבורג, משנת 1682. הרוזן אנטון גינתר מתואר על החזית, שעוצבה מחדש בסגנון נאו-רנסאנס ב-1894. הבית שימש סוחרים ויצרני טבק.

## קישורים חיצוניים

## הערות שוליים

קטגוריה:בית אולדנבורג
קטגוריה:גרמנים במאה ה-17
קטגוריה:ילידי 1583
קטגוריה:נפטרים ב-1667
תהילים ע"ו

תהילים ע"ו הוא המזמור ה-76 בספר תהילים ואחד משנים עשר המזמורים המיוחסים לאסף בן ברכיהו.

## תוכן המזמור

מזמור ע"ו מורכב משלושה עשר פסוקים. ומחולק לשלושה חלקים:

### א'-ד'

המזמור נפתח בשבח המשורר את אלוהים וגדולתו, במקום משכנו - אזור יהודה בכלל ובירושלים בפרט: "נוֹדָע בִּיהוּדָה אֱלֹהִים בְּיִשְׂרָאֵל גָּדוֹל שְׁמוֹ" (ב'), "וַיְהִי בְשָׁלֵם סוּכּוֹ וּמְעוֹנָתוֹ בְצִיּוֹן" (ג').

בזכות חוזקו הגדול של אלוהים שכינתו מצילה את ירושלים מכל האויבים הנלחמים עליה וכלי הנשק שלהם ישברו: "שָׁמָּה שִׁבַּר רִשְׁפֵי קָשֶׁת מָגֵן וְחֶרֶב וּמִלְחָמָה" (ד').

### ה'-י'

בחלקו השני של המזמור מתאר המשורר את כוחו האדיר של אלוהים: "נָאוֹר אַתָּה אַדִּיר מֵהַרְרֵי טָרֶף" (ה'), ובזכות זאת אויבי המשורר מפחדים ממלחמה: "אֶשְׁתּוֹלְלוּ אַבִּירֵי לֵב נָמוּ שְׁנָתָם וְלֹא מָצְאוּ כָל אַנְשֵׁי חַיִל יְדֵיהֶם" (ו').

המשורר מודה לאלוהים על עזרתו הצודקת במלחמות שעושה דין וצדק: "מִשָּׁמַיִם הִשְׁמַעְתָּ דִּין אֶרֶץ יָרְאָה וְשָׁקָטָה" (ט').

### י"א-י"ג

החלק האחרון של המזמור נפתח באמירה כי אותם האנשים שנלחמו באלוהים הם יודו לו בעל כרחם.

המשורר מורה לשומעיו לנדור ולשלם לאלוהים על הצלתו: "נִדְרוּ וְשַׁלְּמוּ לַה' אֱלֹהֵיכֶם כׇּל סְבִיבָיו יֹבִילוּ שַׁי לַמּוֹרָא" (י"ב).
המזמור נחתם באמירת המשורר כי בזכות אותם מעשי אלוהים תושפל גאות מלכי הארץ: "יִבְצֹר רוּחַ נְגִידִים נוֹרָא לְמַלְכֵי אָרֶץ" (י"ג).

## בתפילה היהודית
לדעת הגר"א ולמנהג הפרושים, מזמור זה הוא שיר של יום ביום טוב ראשון של סוכות.

## בתרבות
* נוֹדָע בִּיהוּדָה - ניגון חבד"י שהולחן לכבוד יום הולדתו ה-75 של הרבי מליובאוויטש

## קישורים חיצוניים

* שיעור מפי הרב יהודה קרויזר באתר יוטיוב

## הערות שוליים

ע"ו
קטגוריה:שיר של יום
טנרק הקרום

**טנרק הקרום** (שם מדעי: *Microgale mergulus*) הוא מין של יונק ממשפחת הטנרקיים החי באי מדגסקר.

## מאפיינים
טנרק זה דומה מאוד לחדף או לחולדה והוא בעל פרווה בצבע חום-אפור. טנרק זה פעיל לילה וחי בנחלים של מזרח מדגסקר. טנרק זה ניזון בעיקר מדגים, סרטנאים, חרקים כמו שעירי כנף, בריומאים ושפיריות. בעבר טנרק זה היה מין יחיד בסוג *Limnogale* אך הועבר לסוג *Microgale* עקב מחקרים מולקולריים. לא ידוע הרבה על טנרק זה אך החוקרים מעריכים שהוא נמצא בסכנת הכחדה עקב הרס בית הגידול שלו.

## קישורים חיצוניים

## הערות שוליים

קטגוריה:בעלי חיים שתוארו ב-1896
קטגוריה:טקסונים שתוארו בידי צ'ארלס עמנואל פורסיית' מיג'ור
קטגוריה:ערכים שבהם תבנית בריטניקה אינה מתאימה
קטגוריה:טנרקיים
קטגוריה:מדגסקר: יונקים
קטגוריה:מדגסקר: בעלי חיים אנדמיים
מאפיית לנדנר

ממוזער|מתי לנדנר
**מאפיית לנדנר** הייתה מאפייה משפחתית בירושלים, ואחת מהמאפיות הוותיקות בישראל.

המאפייה שנוסדה בשנת 1893, נסגרה ב-2019 לאחר 126 שנות פעילות, עקב קריסת תנור האבן הייחודי עליו הייתה מבוססת המאפייה, שיצר נזק כלכלי בלתי הפיך.

## פועלה וייחודה של המאפייה
עיקר עיסוקה של המאפיה היה אפיית לחם וחלות לשבת באמצעות תנור לבנים אירופאי. בנוסף, נאפו במאפייה גם חלות ולחמים מיוחדים לאירועים כגון חתונות, פדיון הבן וכדומה.

בימים קדומים, טרם היה נפוץ תנור אפיה ביתי, נהגו רבים מתושבי ירושלים לאפות ולחמם את מזונם בתנור המאפייה הגדול.

## היסטוריה
המאפייה נוסדה בשנת 1893 בשכונת בית ישראל בירושלים בידי משה דב לנדנר, נצר לשושלת אופים ידועה מהעיירה צ'רנוביץ' שבאוקראינה.

באמצע המאה ה-20 התקין בה בונה התנורים משה רוגובסקי תנור לבנים, חמישה מטרים אורכו וארבעה מטרים רוחבו, שנבנה במתכונת אירופאית טיפוסית. רצפת האבן של התנור ושיטת האפייה המיוחדת (לוע הבוער בתוכו אש מספר שעות לפני האפייה ואוצר בתוכו חום רב) הקנו ללחם של מאפיית לנדנר, ובעיקר לחלות השבת, מוניטין מקומי ובינלאומי. בנוסף לחלות השבת נאפו במאפייה גם חלות לפדיון הבן, חלות לכלה ולחתן ומגוון חלות מיוחדות לאירועים, לחגים ולמועדים יהודים. בימים בהם לרוב תושבי העיר לא היה עדיין תנור אפייה ביתי נהגו תושבי השכונה להכניס לתנור מיני מאפים ותבשילים ביתיים, והתנור הגדול שימש במשך למעלה ממאה שנים כמוקד של חיי קהילה ערים.

לאחר פטירתו של המייסד, ירש בנו זלמן את המאפייה, ובהמשך ירש אותה מתי לנדנר, נכדו ויליד 1930. מתי המשיך את מסורת האפייה המשפחתית בעזרת צוות עובדים קטן. בשנותיו האחרונות, כשהגיל החל לתת את אותותיו באופה הקשיש, פעלה המאפייה רק לקראת סוף השבוע, ומבחר מיני המאפה הצטמצם לחלות בלבד. מתי לנדנר הלך לעולמו בדצמבר 2016. בניו של מתי, דובי ועודד, התעתדו תחילה לסגור את המאפייה אבל בסופו של דבר השאירו אותה פתוחה. עודד שעבר להשתקע בארצות הברית, התרחק מניהול המקום, ודובי, הבן הבכור ופנסיונר של משטרת ישראל, הופקד על המאפייה המשפחתית, והמתכונת של אפיית חלות רצופה, מבוקר רביעי ועד כניסת השבת, נשמרה. כמו גם המתכון המסורתי, שלדברי בעלי המקום מעולם לא נוספו לו משפרי אפייה או חומרים משמרים.

### סגירת המאפייה
בשנת 2019 קרס תנור האבן הייחודי שפעל במאפיה למעלה ממאה שנים. בעקבות קריסת התנור הידוע נתקלה המשפחה בהתלבטות האם לסגור את המאפיה או לנסות לתקן את התנור ולהמשיך להפעיל את המאפייה. התיקון היה יקר ובנוסף נדרש אף לשבור קירות בשטח המאפיה על מנת לתקנו, וכמעט לבנותו מחדש, והמאפייה שהצטמצמה לא מכרה מספיק חלות על מנת לכסות את העלויות לשיפוצה. לאחר דין ודברים בין בני המשפחה, התקבלה ההחלטה לסגור את המאפיה.

בשנים שלאחר הסגירה הוצעו לבני המשפחה הצעות רבות בקשר למימוש השטח הנדל"ני, וביניהם הקמת מוזיאון ירושלמי אותנטי בשטח המאפיה.

## קישורים חיצוניים

* 
* 
* 
* 
* 

## הערות שוליים

קטגוריה:היישוב הישן
קטגוריה:חברות משפחתיות לשעבר בישראל
קטגוריה:ירושלים: חברות
לנדנר
קטגוריה:מאפיות כשרות
קטגוריה:בית ישראל (שכונה)
קטגוריה:חברות ישראליות שנסגרו
מים עמוקים (שיר של רביב כנר)

"**מים עמוקים**" הוא הסינגל הרביעי של הזמר הישראלי רביב כנר. את השיר הוציאה לאור חברת התקליטים הליקון ארומה מיוזיק, ב-18 בינואר 2022, כסינגל הרביעי של אלבום הבכורה שלו "רסיסים". נכון לספטמבר 2025 לשיר יש למעלה מ-2.5 מיליון צפיות ביוטיוב.

## רקע
את מילות השיר חיברה צליל קליפי. "מים עמוקים" הוא שיר שמדבר על השקיעה במחשבות, על ההתעסקות במה קורה איתנו, ועל היכולת לעצור בזמן לפני שמגיעים עמוק מדי.

## מיקומי שיא

## היסטוריית יציאות לאור

## קישורים חיצוניים

## הערות שוליים

קטגוריה:שירי רביב כנר
קטגוריה:שירים בעברית
קטגוריה:שירים שנכתבו על ידי צליל קליפי
קטגוריה:סינגלים בהוצאת הליקון ארומה מיוזיק
פדרציית הרכב הרוסית

**פדרציית הרכב הרוסית** (ברוסית: **Российская автомобильная федерация**) היא התאחדות שבסיסה ברוסיה ונוסדה בשנת 1991. מטרתה העיקרית של הפדרציה היא לקדם את ענף הספורט המוטורי במדינה. פעילות הפדרציה כוללת איגוד הגופים הפועלים בתחום הספורט המוטורי ושילוב ספורטאים, מאמנים, מתנדבים וכו'.

## היסטוריה
ב-11 בדצמבר 1992, כשנה לאחר התפרקות ברית המועצות, הכירה הוועידה הכללית של הפדרציה הבין-לאומית לרכב (FIA) בפדרציית הרכב הרוסית כגוף הרשמי שמייצג את כל פעילות הענף ברוסיה.

ויקטור קירינוב מכהן כנשיא הפדרציה הרוסית מאז 2003. בשנת 2020 נבחר לתפקיד מחדש לתקופה של 4 שנים.

בעקבות שימוש נרחב בחומרים אסורים מצד ספורטאים רוסים במהלך אולימפיאדת החורף בשנת 2004 הורחקה רוסיה מהשתתפות באליפויות עולם. בית הדין לבוררות בספורט קבע כי ההרחקה חלה גם על ענפי הספורט המוטורי. החל משנת 2021 מתחרים הספורטאים הרוסים כספורטאים עצמאיים תחת דגל הפדרציה.

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:רוסיה: ספורט מוטורי
נורה אודונל

**נורה מורהאן אודונל** (באנגלית: **Norah Morahan O'Donnell**; נולדה ב-23 בינואר 1974) היא אושיית טלוויזיה ועיתונאית אמריקאית.

מגישת חדשות הערב של רשת CBS () וכתבת בתוכנית הדגל 60 דקות. בעבר הייתה כתבת הבית הלבן של הערוץ ואחת המנחות בתוכנית הבוקר של הערוץ.

אודונל היא האישה השלישית בהיסטוריה שמגישה את מהדורת הערב הנחשבת של ערוץ CBS. קדמו לה קוני צ'אנג וקייטי קוריק. נכללה ברשימת ממאה הנשים החזקות ביותר בבירת ארצות הברית של המגזין הנחשב 'וושינגטוניאן' , וכן הופיעה ברשימת '100 האירים-אמריקאים המובילים' של המגזין אייריש אמריקן לשנת 2000.

## קישורים חיצוניים

* נורה אודונל, באתר רשת הטלוויזיה C-SPAN

קטגוריה:אמריקאים ילידי וושינגטון די. סי.
קטגוריה:עיתונאיות אמריקאיות
קטגוריה:עיתונאים אמריקאים
קטגוריה:סגל CBS
קטגוריה:בוגרות אוניברסיטת ג'ורג'טאון
קטגוריה:בוגרי אוניברסיטת ג'ורג'טאון
קטגוריה:אמריקאיות שנולדו ב-1974
קטגוריה:אמריקאים שנולדו ב-1974
דייוויד מרטין (עיתונאי)

**דייוויד מרטין** (באנגלית: **David C. Martin**; נולד ב-28 ביולי 1943) הוא כתב שטח, עיתונאי ועורך טלוויזיה אמריקאי.

מרטין עובד בערוץ CBS News, בתפקידו הנוכחי הוא כתב הביטחון הלאומי של הערוץ והוא מעביר את דיווחיו מהפנטגון. הוא משמש בתפקיד זה מ-1993. הוא מופיע בתוכניות דגל של הערוץ, כמו: 60 דקות וחדשות הערב ().

## קישורים חיצוניים

* דייוויד מרטין, באתר CBS News

קטגוריה:עיתונאים אמריקאים
קטגוריה:סגל CBS
קטגוריה:בוגרי אוניברסיטת ייל
קטגוריה:אמריקאים שנולדו ב-1943
גודבארי

נהר **גודבארי** (בהינדי: **गोदावरी**) הוא הנהר השני בגודלו בהודו, אחרי הגנגס, והנהר השלישי בגודלו בתת-היבשת ההודית, אחרי הגנגס והאינדוס. אורכו של הנהר 1,465 קילומטר והוא זורם ברחבי מרכז הודו דרך מדינות מַהָארָאשְׁטְרַה, טלנגאנה, אנדרה פרדש, צ'האטיסגאר ואודישה. הנהר זורם מרכס הרי גהט המערביים במהאראשטרה ועד למפרץ בנגל באוקיינוס ההודי. הנהר, בהכללת שלל פיצוליו, מהווה את ספק המים העיקרי של בערך 10% מכל הודו. על גדות הנהר התפתחו תרבויות רבות לאורך השנים, ויש לו חשיבות במיתולוגיה ההינדית. לנהר אגן ניקוז של כ-313,000 קמ"ר.

נהר גודבארי מתחיל בצפון-מערב מדינת מהראשטרה ברכס הרי גהט המערבי, רק 80 ק"מ מהים הערבי, וזורם לאורכה של רמת דקאן. לאחר חציית מרכז מהראשטרה הנהר זורם לתוך צפון מדינת טלנגאנה צפונית-מערבית לניזמבאד (אנ') וממשיך דרך עמק רחב ויוצר קטע קצר מהגבול הבין-מדיני הצפון-מזרחי של טלנגאנה עם מהראשטרה. לאחר מכן, הנהר פונה לכיוון דרום מזרח במשך 320 הקילומטרים האחרונים של מסלולו, זורם דרך פער ברכס הרי גהט המזרחיים ולאחר מכן על פני מדינת אנדרה פרדש לפני שהוא זורם למפרץ בנגל. לקראת המפרץ הנהר מתפצל לשני ערוצים שזורמים אל עבר האוקיינוס: הגאוטאמי גודבארי מצפון והוואשטה גודבארי מדרום.

ממקורו בהרי גהט המערביים, נהר גודבארי זורם בשטח מישורי ממושך, מונוטוני משהו, ולאורך הדרך מתמזגים לתוכו הנהרות דארנה, פורנה, מנג'רה, פראנהיטה ואינדרוואטי. אולם עם מעברו את אזור הרי גהט המזרחיים, הנהר זורם בין שתי גדות תלולות, רוחבו מתכווץ עד שהוא זורם דרך שסע עמוק ברוחב 180 מטר בלבד, המכונה "הערוץ". משני הצדדים גבעות מיוערות מתנשאות כמעט אנכית מהמים. לאחר שעבר דרך רכס הרי גהט המזרחיים, הנהר מתרחב שוב, חוצה מישורי שפלה רחבים, והאיים העולים מן הנהר בזרם הנמוך משמשים לגידול מגוון גידולים, בעיקר טבק.

ממש מתחת לעיר ראג'המונדרי באנדרה פרדש, נבנה סכר על הנהר באמצע המאה ה-19 על ידי מהנדס מטעם חברת הודו המזרחית הבריטית, שהיה למעשה פרויקט ההשקיה והפניית המים הגדול הראשון על הגודבארי. מאז עצמאות הודו מבריטניה ב-1947, הושלמו מספר תשתיות חדשות יותר שנועדו לספק השקיה וכוח הידרואלקטרי, כולל סכר ג'יאקוודי במערב מרכז מהראשטרה, ועוד תוכננו תשתיות נוספות לעתיד.

החלקים העליונים של הגודבארי (מהם הנהר מתחיל לזרום) יבשים בחורף ובאביב, מה שהופך אותו כמעט חסר תועלת להשקיה. עם זאת, בפתח הזרמים בקיץ ובסתיו, מערכת תעלות ההשקיה שלו ניתנת לשיוט, והיא מקשרת את הדלתה שלה עם זו של נהר קרישנה לדרום מערב, והופכת את הקרקע שבאגן הניקוז שלו לאחד מאזורי גידול האורז העשירים ביותר בהודו. הגודבארי, לכל אורכו, קדוש לפי ההינדואיזם.

## קישורים חיצוניים

* 
* גודבארי, באתר מפות של הודו 
* גודבארי, באתר ממשלת הודו 

קטגוריה:הודו: נהרות
קטגוריה:הינדואיזם
שמן קולזה

280px|ממוזער|שדה לפתית בגרמניה
**שמן קולזה** הוא שמן צמחי המופק מזרעים של זני צמח הלפתית העשירים בחומצת שומן ארוסית. שמן קולזה הוא שמן בצבע צהוב בעל טעם וריח נייטרלים יחסית, אשר הפך עם השנים לחלופה פופולרית במדינות רבות לשמני בישול אחרים בעלי כמות גבוהה יחסית של חומצות שומן בלתי רוויות, חומצות שומן מסוג אומגה 6 וחומצות שומן מסוג אומגה 3.

במהלך המאה ה-12 נעשה שימוש בשמן קולזה בתאורות הרחוב במדינות צפון אירופה, בעוד שהשימוש בשמן במזון החל במהלך אמצע המאה ה-19, אף על פי כן באותה העת לא זכה השמן לפופולריות רבה, משום שבאותה העת לא היה קונצנזוס על כך שלשמן קולזה עשויים להיות יתרונות בריאותיים על שמנים אחרים. לכן באותה העת נחשב שמן קולזה בעיני רבים למוצר באיכות נמוכה יחסית. במהלך מלחמת העולם השנייה נעשה שימוש בשמן קולזה כדלק לכלי רכב ימיים עקב הקשיים בהשגת דלק ממקור מינרלי.

היצרניות העיקריות בעולם של שמן קולזה הן קנדה, סין, ארצות הברית, צרפת, הודו, פקיסטן, וגרמניה.

## ראו גם
* שמן בישול
* שמן קנולה

## קישורים חיצוניים

קולזה
קולזה
מלווין זייס

**מלווין זייס** (באנגלית: **Melvin Zais**; 8 במאי 1916 - 7 במאי 1981) היה גנרל אמריקאי שהתפרסם בתפקידו כמפקד הדיוויזיה המוטסת ה-101 במלחמת וייטנאם.

## קריירה מוקדמת
זייס נולד וגדל בעיירה פול ריוור שבמסצ'וסטס. הוא השלים תואר ראשון במדע המדינה באוניברסיטת ניו המפשייר ובמהלך לימודיו הוסמך כקצין במילואים בצבא ארצות הברית. זייס עבר הכשרה כלוחם וקורס קציני חיל הרגלים ובשנת 1940 היה בין הראשונים שהתנדבו לרגימנט החי"ר המוצנח ה-501 של הדיוויזיה המוטסת ה-101. במלחמת העולם השנייה פיקד על הגדוד השלישי ברגימנט החי"ר המוצנח ה-517 ולאחר מכן שימש כקצין האג"ם ולחם באיטליה, במבצע דרגון בדרום צרפת ובקרב הבליטה.

לאחר מכן שירת במספר תפקידי פיקוד ומטה. בשנת 1966 מונה למפקד הדיוויזיה הראשונה ופיקד עליה במהלך מלחמת וייטנאם. בשנים 1968–1969 פיקד על הדיוויזיה המוטסת ה-101, בין היתר במהלך הקרב על גבעה 937 שכונה לימים "הקרב על גבעת המבורגר". במהלך הקרב נהרגו מעל 600 חיילים מצבא צפון וייטנאם, ו-72 חיילים אמריקנים. בהמשך פיקד על הקורפוס ה-24.

בשנים 1970–1972 שירת כראש אגף המבצעים במטות המשולבים, ובשנה שלאחר מכן פיקד על הארמייה השלישית. בשנת 1973 מונה למפקד כוחות היבשה של נאט"ו בדרום מזרח אירופה. בשנת 1976 פרש לגמלאות.

בשנת 1981 נפטר בביתו, בעיירה בופור שבדרום קרולינה.

## קישורים חיצוניים
* 

## הערות שוליים

קטגוריה:אמריקאים ילידי מסצ'וסטס
קטגוריה:קצינים אמריקאים במלחמת העולם השנייה
קטגוריה:הקרב על הבליטה
קטגוריה:מעוטרי כוכב הכסף
קטגוריה:אנשי הכוחות המזוינים של ארצות הברית במלחמת וייטנאם
קטגוריה:מעוטרי כוכב הארד
קטגוריה:מפקדי הדיוויזיה המוטסת ה-101
קטגוריה:בוגרי אוניברסיטת ניו המפשייר
קטגוריה:אמריקאים שנולדו ב-1916
קטגוריה:אמריקאים שנפטרו ב-1981
Carousel (אלבום מחזמר)

***Carousel*** (בעברית: **קָרוּסֶלָה**) הוא אלבום מחזמר שהולחן והופק על ידי ריצ'רד רוג'רס והוקלט על ידי ברברה קוק , סמואל ראמי, שרה ברייטמן, דייוויד רנדל ומורין פורסטר. אלבום המחזמר יצא לאור בשנת 1987, בהוצאת חברת התקליטים MCA קלאסיקס, כאלבום הרשמי של המחזמר, "קרוסלה".

"קרוסלה" הוא המחזמר השני של ריצ'רד רודג'רס (מוזיקה) ואוסקר המרשטיין השני (ספר ומילים).

## רקע
אלבום המחזמר של "קרסולה" שהוצג בברודוויי בשנת 1945 הופץ בפורמט שתואר כ"בעייתי". הוא הוביל לכך שהשירים בו נפגמו וכך קרה גם בהוצאה משנת 1950. ההיסטוריון ג'ון קנריק קבע שבהקלטה מ-1945 היה צורך בקיצור מספר שירים, כיוון שהפורמט בו השתמשו באותה העת הגביל את היוצרים. כמו כן, חלק מ-"Soliloquy" נחתך ולא שוחזר.

מספר שירים נחתכו בסרט מ-1956, אך שניים מאלה שנמחקו הוקלטו ולבסוף נשמרו באלבום המחזמר. גרסת התקליטור המורחבת של האלבום, שהונפקה ב-2001, מכילה את כל השירה שהוקלטה לסרט, כולל הקטעים החתוכים, וכמעט את כל מוזיקת הדאנס. חלק מההקלטות של שירי "קרוסלה" הופצו ב-1956, 1962 ו-1987. הגרסה של 1987 כללה שילוב של כוכבי אופרה ומוזיקליים, כולל סמואל ראמי, ברברה קוק ושרה ברייטמן. השלישית מביניהם, הקליטה את מרבית שירי האלבום וקיבלה על כך קרדיט.

השירים שהוקלטו על ידי ברייטמן הם: "Mister Snow", "June Is Bustin' Out All Over", "When The Children Are Asleep" ו-"A Real Nice Clambake".

## רשימת רצועות

## קישורים חיצוניים

## הערות שוליים

קטגוריה:פסקולים מ-1987
קטגוריה:אלבומי שרה ברייטמן
קטגוריה:אלבומי מחזמר
קטגוריה:פסקולים באנגלית
קטגוריה:אלבומי חברת MCA רקורדס
הפארק הלאומי הימי סנגניב

**הפארק הלאומי הימי סנגניב** (בערבית: **محمية سنقنيب البحرية**) הוא האטול היחיד בים סוף. הוא שוכן כ-25 קילומטרים מהחוף, כ-30 קילומטרים צפונית-מזרחית לעיר פורט סודאן במחוז אל-בחר אל-אחמר (בערבית "הים האדום") שבצפון סודאן. האטול מוקף בתהומות בעומק 800 מטרים, ומאז 1990 הוא מוגן כחלק מ"הפארק הימי הלאומי אטול סנגניב" בשל המערכת האקולוגית הייחודית של שונית האלמוגים שלו על מדרונות תת-ימיים תלולים. הוא מכיל מינים רבים אנדמיים ובסכנת הכחדה של צמחים ובעלי חיים (לדוגמה, אוכלוסיות של צבי ים מהמין צב ים קרני המוגדר בסכנת הכחדה חמורה) נצפו במים שמסביב.

ב-2016 הוכרזו הפארק הלאומי הימי סנגניב והפארק הלאומי הימי דונגונאב יחד עם האי מוכוואר כאתר מורשת עולמית של אונסק"ו. בהסבר להכרזה נכתב כי אטול סנגניב:

האזור פופולרי כאתר צלילה בשל העולם התת-ימי העשיר בבעלי חיים עם תצורות אלמוגים יפהפיות וכרישים ממשפחת הפטישניים. האזורים שמסביב בים האדום ידועים בעומקם עד 800 מטרים.

בכף הדרומי נמצאת שונית אלמוגים שעליה בנו הבריטים ב-1906 מגדלור לסימון מיקומי אלמוגים, כ-25 קילומטרים מהנמל שעל החוף. מבנה המתכת המקורי הוחלף מאוחר יותר במגדלור מבטון שפועל עד היום ומופעל על ידי ממשלת סודאן.

## קישורים חיצוניים


*Sanganeb Marine National Park and Dungonab Bay – Mukkawar Island Marine National Park – UNESCO


## הערות שוליים

קטגוריה:אטולים
קטגוריה:אפריקה: פארקים לאומיים
קטגוריה:ים סוף
קטגוריה:אתרי רמסר